Document ID: 32006D0208

32006D0208
L 075/20
JURNALUL OFÍCIAL AL UNIUNII EUROPENE
DECIZIA COMISIEI
din 7 martie 2006
de modificare a Deciziei 2004/432/CE de aprobare a planurilor de monitorizare a reziduurilor, prezentate de țările terțe în conformitate cu Directiva 96/23/CE a Consiliului
[notificată cu numărul C(2006) 681]
(Text cu relevanță pentru SEE)
(2006/208/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 96/23/CE a Consiliului din 29 aprilie 1996 privind măsurile de control care se aplică anumitor substanțe și reziduurilor acestora existente în animalele vii și în produsele obținute de la acestea și de abrogare a Directivelor 85/358/CEE și 86/469/CEE și a Deciziilor 89/187/CEE și 91/664/CEE (1), în special articolul 29 alineatul (1) al patrulea paragraf,
întrucât:
(1)
În temeiul Directivei 96/23/CE, înscrierea și menținerea pe listele prevăzute de legislația comunitară ale țărilor terțe din care este autorizat importul în statele membre de animale și de produse primare de origine animală care fac obiectul respectivei directive sunt condiționate de prezentarea de către țările terțe în cauză a unui plan în care să se precizeze garanțiile oferite de acestea în materie de monitorizare a grupelor de reziduuri și substanțe prevăzute de directiva menționată. Directiva în cauză stabilește, de asemenea, anumite cerințe în privința termenelor de prezentare a planurilor.
(2)
Decizia 2004/432/CE a Comisiei (2) stabilește lista țărilor terțe care au prezentat un plan de monitorizare a reziduurilor, precizând garanțiile pe care le oferă, în conformitate cu cerințele directivei menționate anterior.
(3)
Anumite țări terțe au prezentat Comisiei planuri de monitorizare a reziduurilor privind animale și produse care nu sunt prevăzute de Decizia 2004/432/CE. Evaluarea acestor planuri și informațiile suplimentare solicitate de Comisie oferă garanții suficiente în ceea ce privește monitorizarea reziduurilor în aceste țări pentru animalele și produsele în cauză. În consecință, animalele și produsele respective trebuie menționate în lista pentru țările terțe în cauză.
(4)
Anumite țări terțe nu au prezentat Comisiei garanțiile solicitate în ceea ce privește monitorizarea reziduurilor pentru animalele și produsele prevăzute de Decizia 2004/432/CE. În absența acestor garanții, animalele și produsele respective nu mai trebuie să figureze pe lista țărilor în cauză.
(5)
Prin urmare, Decizia 2004/432/CE trebuie modificată în consecință.
(6)
Măsurile prevăzute de prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Anexa la Decizia 2004/432/CE se înlocuiește cu textul anexei la prezenta decizie.
Articolul 2
Prezenta decizie se aplică de la 17 martie 2006.
În cazul în care modificarea adusă de prezenta decizie are ca efect retragerea din anexa la Decizia 2004/432/CE a produselor provenind dintr-o țară dată, modificarea nu se aplică loturilor conținând produsele respective, în cazul în care agentul economic care le importă în Comunitate poate demonstra că produsele în cauză, destinate importului în Comunitate, au părăsit țara în cauză înainte de intrarea în vigoare a prezentei decizii.
Articolul 3
Prezenta decizie se adresează statelor membre.
Adoptată la Bruxelles, 7 martie 2006.

Labels: 17
5
0
3
6